b'\n_START_ARTICLE_\nKerman\n_START_SECTION_\nZgodovina\n_START_PARAGRAPH_\nKerman je bil ustanovljen kot obrambna postojanka z imenom Behdes\xc4\xabr. Ustanovil ga je Arda\xc5\xa1ir I., ustanovitelj Sasanidskega imperija, v 3. stoletju na\xc5\xa1ega \xc5\xa1tetja. Po bitki pri Nah\xc4\x81vandu leta 642, je mesto pri\xc5\xa1lo pod muslimansko oblast. Sprva so v mestu \xc5\xbeiveli Kharijiti in Zoroastrijanci, vendar so bili Kharijiti v letu 698 izbrisani. Po letu 725 je bilo prebivalstvo ve\xc4\x8dinoma muslimansko. \xc5\xbde v osmem stoletju je bilo mesto znano po svoji proizvodnji ka\xc5\xa1mirske volne, \xc5\xa1alov in drugih tekstilij. Vlada Abasidskega kalifata je bila v regiji \xc5\xa1ibka, zato je v desetem stoletju oblast prevzela dinastija Buyid, ki je ohranila nadzor tudi, ko sta regija in mesto padla pod Mahmuda iz Gazne v poznem desetem stoletju. Ime mesta Kerman je bil dolo\xc4\x8deno v desetem stoletju. _NEWLINE_Kerman je bil pod seld\xc5\xbeu\xc5\xa1kimi Turki v 11. in 12. stoletju, vendar je ostal prakti\xc4\x8dno neodvisen ter osvojil Oman in Fars.  Leta 1271 ga je obiskal tudi Marco Polo in v tem \xc4\x8dasu je bil glavni trgovinski center, ki je povezoval Perzijski zaliv s Khorasanom in Srednjo Azijo.  Kasneje je bilo mesto ve\xc4\x8dkrat napadeno od razli\xc4\x8dnih vsiljivcev. V \xc4\x8dasu dinastije Safavidov se je Kerman hitro \xc5\xa1iril. V tem obdobju je bilo izvo\xc5\xbeeno najve\xc4\x8d preprog v Anglijo in Nem\xc4\x8dijo. _NEWLINE_Leta 1793 je kan Lotf Ali premagal Qajarje in leta 1794 zasedel Kerman. Toda \xc5\xbee kmalu so ga oblegali in \xc4\x8dez \xc5\xa1est mesecev ga je zasedel kan Agha Mohammad. Iz ma\xc5\xa1\xc4\x8devanja je Lof Ali pobil vse mo\xc5\xa1ke prebivalce in jih oslepil, pri \xc4\x8demer so naredili kup iz 20.000 zrkel in ga stresel pred zmagovitega kana Agha Muhammada.  \xc5\xbdenske in otroke so prodali v su\xc5\xbeenjstvo in mesto je bilo uni\xc4\x8deno._NEWLINE_Dana\xc5\xa1nje mesto Kerman je bilo obnovljeno v 19. stoletju severozahodno od starega mestnega jedra, vendar mesto ni doseglo svoje nekdanje velikosti do 20. stoletja.\n_START_SECTION_\nGeografija\n_START_PARAGRAPH_\nKerman se nahaja na visokem robu pu\xc5\xa1\xc4\x8dave Kavir-e Lut v osrednjem ju\xc5\xbenem delu Irana. Mesto je obkro\xc5\xbeeno z gorami in to vzdol\xc5\xbe gore Saheb Al Zman. Mesto le\xc5\xbei na popre\xc4\x8dni nadmorski vi\xc5\xa1ini 1.755 m, zaradi \xc4\x8desar je tretje glavno mesto provinc v Iranu z najvi\xc5\xa1jo lego. Zima je zelo mrzla. Gore na jugu in jugovzhodu kot Jftan Joopar, Plvar in Kerman so zasne\xc5\xbeene vse leto._NEWLINE_\xc5\xa0tevilna mestna okro\xc5\xbeja so obdana z gorami, ki prina\xc5\xa1ajo razli\xc4\x8dno vreme preko leta. Severni del mesta se nahaja v su\xc5\xa1nem pu\xc5\xa1\xc4\x8davskem obmo\xc4\x8dju, medtem ko ima vi\xc5\xa1ji ju\xc5\xbeni del mesta bolj zmerno podnebje._NEWLINE_Mesto Kerman ima zmerno podnebje in povpre\xc4\x8dno letno koli\xc4\x8dino padavin okoli 135 mm. Zaradi bli\xc5\xbeine pu\xc5\xa1\xc4\x8dave ima vro\xc4\x8da poletja, spomladi pa ima pogosto mo\xc4\x8dne pe\xc5\xa1\xc4\x8dene viharje. _NEWLINE_Za iranske paleontologe je Kerman vselej veljal za fosilni raj. Iskanje sledi stopal dinozavrov v letu 2005 se je pokazalo za paleontologe za vzpodbudno.\n_START_SECTION_\nGospodarstvo\n_START_PARAGRAPH_\nGospodarstvo Kermana temelji predvsem na kmetijstvu, predvsem gojenju ore\xc5\xa1kov in tudi rudarstvu (baker in premog). Bakreni rudnik Sarchashmeh je drugi najve\xc4\x8dji rudnik bakra na svetu za tistim v \xc4\x8cilu. Pistacija je pomemben vir gospodarstva v Kermanu, saj je provinca najve\xc4\x8dji proizvajalec pistacije v Iranu in na svetu._NEWLINE_Tkanje preprog je ena od glavnih panog mesta in mednarodno priznana. Tkanje preprog je zelo stara tradicija. Najstarej\xc5\xa1o preprogo so odkrili prav v Kermanu in datira pred pribli\xc5\xbeno 500 let. Med najbolj znanimi proizvajalci preprogo iz 19. in 20. stoletja so Costigian, Ghastili in Dilmaghani, slednji \xc5\xa1e vedno deluje in je pomembna povezava proizvodnje iz preteklosti. Tekstil iz bomba\xc5\xbea in \xc5\xa1ali iz ka\xc5\xa1mirja so tudi pomemben proizvod.\n_START_SECTION_\nKultura\n_START_PARAGRAPH_\nKerman je v Iranu mesto z odli\xc4\x8dno kulturno dedi\xc5\xa1\xc4\x8dino, ki je izra\xc5\xbeena tako v lokalnem nare\xc4\x8dju kot poeziji, glasbi, lokalnih obrteh in obi\xc4\x8dajih, ki so jih v Kermanu uvedli v svet kulture._NEWLINE_Edini antropolo\xc5\xa1ki zoroastrski muzej v Iranu in na svetu, v katerem je razstavljena starodavna zgodovina zoroastrstva, je Ognjeni tempelj v Kermanu. Zamisel o muzeju skupaj s knji\xc5\xbenico zoroastrskega dru\xc5\xa1tva Kerman, je nastala leta 1983, ko je dru\xc5\xa1tvo vodila Parviz Vakhashouri in sta skupaj z nekdanjo vodjo knji\xc5\xbenice Mehran Gheibi zbrali artefakte kulturne dedi\xc5\xa1\xc4\x8dine zoroastrske skupnosti v Kemanu. Ti dve uradnici sta zbirali predmete vse do leta 2005, ko je bil muzej uradno odprt v okviru obrtne in turisti\xc4\x8dne organizacije (ICHHTO)._NEWLINE_Jashn- e Tirgan ali Tiregan je starodavni iranski festival de\xc5\xbeja, ki ga praznujejo 1. julija. Praznik se nana\xc5\xa1a na nadangela Tir-a (pu\xc5\xa1\xc4\x8dica) ali Tishtar (strela), ki se pojavi na nebu in ustvarja grom in strelo, da bil zagotovil prepotreben de\xc5\xbe._NEWLINE_Slovesnost Sad\xc3\xa9 ali Sada (perzijsko: \xd8\xb3\xd8\xaf\xd9\x87 , Jashn- e Sada / Sade, v perzij\xc5\xa1\xc4\x8dini: \xd8\xac\xd8\xb4\xd9\x86 \xd8\xb3\xd8\xaf\xd9\x87 ), transliterirano tudi Sadeh, je starodavna iranska tradicija 50 dnevnega praznovanja pred Nowruz (Iransko Novo leto, je prvi dan pomladi po iranskem koledarju in je dr\xc5\xbeavni praznik, ki ga s prostimi dnevi praznujejo po vsem Iranu in je raz\xc5\xa1irjen tudi v delih Srednje Azije, Kavkaza, SZ Kitajske, na Krimu in nekaterih skupinah na Balkanu). Sade v perzij\xc5\xa1\xc4\x8dini pomeni sto in se nana\xc5\xa1a na sto dni in no\xc4\x8di pred koncem poletja (ali na za\xc4\x8detku dolge zime)._NEWLINE_Starodavna arheolo\xc5\xa1ka obmo\xc4\x8dja Jiroft (95 km ju\xc5\xbeno od Kermana), Tappe Yahya Baft (155 km ju\xc5\xbeno od Kermana) in utrdba s citadelo Rayen v mestu Rayen na jugovzhodu od Kermana, sodijo med pomembna kulturna obmo\xc4\x8dja v provinci Kerman.\n_START_SECTION_\nDemografija\n_START_PARAGRAPH_\nVe\xc4\x8dina prebivalstva v Kermanu so Perzijci in \xc5\xa1iitski muslimani. Ima pa majhno, vendar pomembno kulturno zoroastrsko manj\xc5\xa1ino. Druga najve\xc4\x8dja etni\xc4\x8dna skupina so Balochi in so ve\xc4\x8dinoma suniti._NEWLINE_\xc5\xa0tevilo prebivalcev mesta nara\xc5\xa1\xc4\x8da: v letu 1996 jih je bilo 385.000, v letu 2006 jih je bilo 515.414 in trenutna ocena je 621.374.\n_START_SECTION_\nPolitiki\n_START_PARAGRAPH_\nPolitiki v Kermanu sodijo v skupino nekdanjega predsednika Alija Akbarja Hashemi Rafsand\xc5\xbeani-ja, njegov brat in podpredsednik Mohammad Hashemi Rafsand\xc5\xbeani in Hoseina Marashi. Mohammad Javad Bahonar se je rodil v Kermanu in je bil iranski znanstvenik, \xc5\xa1iitski teolog in politik, ki je slu\xc5\xbeil kot predsednik vlade v Iranu med 15. in 30. avgust 1981, ko ga je umoril neki mud\xc5\xbeahedin.\n_START_SECTION_\nTransport\n_START_PARAGRAPH_\nKerman le\xc5\xbei ob cesti Teheran, Bandar Abbas in Zahedan. Letali\xc5\xa1\xc4\x8de Kerman eno od pomembnih letali\xc5\xa1\xc4\x8d, ki ima dnevne in tedenske zveze v Teheran, Ahwaz, Yazd, Isfahan, Bandar Abbas, Mashhad in \xc5\xa0iraz. Skozi mesto pelje tudi trans-iranska \xc5\xbeelezni\xc5\xa1ka proga. Kerman ima nov avtobusni terminal imenovan Adineh, odprli so ga maja 2013._NEWLINE_Mednarodna letalska dru\xc5\xbeba Mahan Air ima sede\xc5\xbe v Kermanu. Ustanovljena je bila leta 1992 in velja za najbolj\xc5\xa1o iransko letalsko dru\xc5\xbebo. Vzdr\xc5\xbeuje povezave po celotnem Iranu in v tujini._NEWLINE_V planu je bila tudi izgradnja metroja za \xc5\xa1ir\xc5\xa1o regijo, ki ga je celo \xc5\xbee odobrila vlada, a je obti\xc4\x8dal v predalih zaradi ve\xc4\x8d dilem. Sli\xc5\xa1ati je, da bi ga nadomestili s tramvajem, vendar se ta projekt \xc5\xa1e ni za\xc4\x8del.'